b'\n_START_ARTICLE_\nCistitas\n_START_PARAGRAPH_\nCistitas (cystitis, urocystitis) \xe2\x80\x93 tai \xc4\xafvairi\xc5\xb3 veiksni\xc5\xb3 sukeltas \xc5\xa1lapimo p\xc5\xabsl\xc4\x97s u\xc5\xbedegimas.\n_START_SECTION_\nSuk\xc4\x97l\xc4\x97jas\n_START_PARAGRAPH_\n\xc5\xa0lapimo p\xc5\xabsl\xc4\x97s u\xc5\xbedegim\xc4\x85 da\xc5\xbeniausiai sukelia kolibacilin\xc4\x97 mikroflora (E.coli 80%), re\xc4\x8diau gramteigiami aerobiniai suk\xc4\x97l\xc4\x97jai ( Staph. saprophyticus ir enterokokai) .\n_START_SECTION_\nSergamumas\n_START_PARAGRAPH_\nDa\xc5\xbeniausiai serga moterys. Infekcija plinta ascendentiniu b\xc5\xabdu. Skatinantys veiksniai yra vulvovaginitas, uretritas, sukelti \xc4\xafprastin\xc4\x97s mikrofloros ir lyti\xc5\xa1kai plintan\xc4\x8di\xc5\xb3 suk\xc4\x97l\xc4\x97j\xc5\xb3\xc2\xa0: chlamidij\xc5\xb3, gonokok\xc5\xb3, p\xc5\xabslelin\xc4\x97s virus\xc5\xb3. Jei \xc5\xa1lapimo pas\xc4\x97lyje suk\xc4\x97l\xc4\x97j\xc5\xb3 nerandama, b\xc5\xabtina j\xc5\xb3 ie\xc5\xa1koti naudojant specialius diagnostinius b\xc5\xabdus. Vyrams cistitas da\xc5\xbeniausiai prasideda, esant obstrukciniams poky\xc4\x8diams prie\xc5\xa1in\xc4\x97je liaukoje ar \xc5\xa1lapl\xc4\x97je d\xc4\x97l prostatito, svetimk\xc5\xabni\xc5\xb3 ar navik\xc5\xb3. \xc5\xa0lapimo p\xc5\xabsl\xc4\x97 sugeba pati apsivalyti nuo infekvijos, jeigu patologinis procesas nenuslopina jos apsaugini\xc5\xb3 mechanizm\xc5\xb3.\n_START_SECTION_\nKomplikacijos\n_START_PARAGRAPH_\nPagrindin\xc4\x97 cistito komplikacija - infekcijos plitimas \xc4\xaf vir\xc5\xa1utinius \xc5\xa1lapimo takus. \xc5\xa0i komplikacija paprastai prasideda vaikams, esant vezikoureteriniam refleksui, ir n\xc4\x97\xc5\xa1\xc4\x8dioms moterims.\n_START_SECTION_\nGydymas\n_START_PARAGRAPH_\n\xc5\xaaminis cistitas gydomas, remiantis bendraisiais \xc5\xabminio infekcinio proceso gydymo principais. Svarbiausia yra gydyti antibakteriniais vaistais, kuriems jautri \xc5\xa1lapimo mikroflora. Jei suk\xc4\x97l\xc4\x97j\xc5\xb3 nenustatoma, 7-10 dien\xc5\xb3 gydoma antibakteriniais vaistais, kuriems da\xc5\xbeniausiai jaustri E. coli\xc2\xa0: sulfonamidas, trimetoprimsulfametoksazoliu (Berlocid), nitrofuranu, urotraktinu, ampicilinu, amoksicilinu (Ospamox) ir amoksicilinu su klavulano r\xc5\xabg\xc5\xa1timi (Curam). Jei toks gydymas neveiksmingas, b\xc5\xabtinas urologinis tyrimas._NEWLINE_Skiriamos ir \xc5\xa1iltos s\xc4\x97dimosios vonel\xc4\x97s, analgetikai, spazmolitikai, kol i\xc5\xa1nyksta ligon\xc4\x99 varginantys simptomai. Reik\xc4\x97t\xc5\xb3 gerti daug skys\xc4\x8di\xc5\xb3 (\xc5\xa1lapim\xc4\x85 varan\xc4\x8di\xc5\xb3j\xc5\xb3 vaista\xc5\xbeoli\xc5\xb3 arbat\xc5\xb3)._NEWLINE_L\xc4\x97tinis procesas turi b\xc5\xabti gydomas, \xc5\xa1alinant u\xc5\xbedegim\xc4\x85 palaikan\xc4\x8dias prie\xc5\xbeastis ir antibiotikais. Gydym\xc4\x85 galima papildyti, \xc4\xaf\xc5\xa1virk\xc5\xa1\xc4\x8diant dezinfekuojam\xc5\xb3 tirpal\xc5\xb3 (2% boro r\xc5\xabg\xc5\xa1ties, 0,02\xc2\xa0% furacilino, 1-2% kolargolio) \xc4\xaf \xc5\xa1lapimo p\xc5\xabsl\xc4\x99._NEWLINE_Moteris, sergan\xc4\x8dios pasikartojan\xc4\x8diu po lytinio akto cistitu, nuo cistito pasikartojim\xc5\xb3 saugo i\xc5\xa1 vakaro ar tuoj po sueities vartojami antibakteriniai vaistai._NEWLINE_\xc5\xaaminio cistito prognoz\xc4\x97 da\xc5\xbeniausiai yra palanki, o l\xc4\x97tinio priklauso nuo pagrindin\xc4\x97s ligos gydymo rezultat\xc5\xb3.'